**ΘΕΜΑ : Επιμήκυνση του χρονοδιαγράμματος εκτέλεσης της σύμβασης**

Ημ/νία υποβολής ***23/06/2022***

**Ερώτηση**

Η δημοσίευση του Ν.4938/22 και πιο συγκεκριμένα των αναφερόμενων στο άρθρο 153 έχει δημιουργηθεί μια σύγχυση σχετικά με την εφαρμογή του.

Γίνεται η χρήση της έκφρασης *«επιμήκυνσης του χρονοδιαγράμματος της εκτέλεσης της σύμβασης»* αλλά αναφέρεται και η φράση *«Η χρονική διάρκεια της παράτασης για την εκτέλεση των εργασιώ*ν, σύμφωνα με το πρώτο εδάφιο, δεν προσμετράται στον συμβατικό χρόνο και δεν αποτελεί παράταση της συμβατικής διάρκειας εκτέλεσης του έργου». Όταν ένα έργο οδεύει προς την λήξη του και δεν έχει ολοκληρωθεί και ο εκάστοτε ανάδοχος κάνει χρήση της παραπάνω διάταξης τότε υπάρχουν τα εξής ερωτήματα που θέλουν απαντήσεις :

1) Η φράση «επιμήκυνση» δεν είναι παράταση με την έννοια που γνωρίζουμε?

2) Η αιτούμενη χρονική διάταξη της παράτασης για την εκτέλεση των εργασιών εγκρίνεται με απόφαση του αρμόδιου οργάνου του Δήμου (π.χ. την Οικονομική Επιτροπή του Δήμου)?

3) Η αιτούμενη παράταση εφόσον μεταθέτει την χρονική στιγμή εκτέλεσης εργασιών τροποποιεί το χρονοδιάγραμμα?

4) Εφόσον τροποποιούν το χρονοδιάγραμμα επηρεάζουν την χρονική στιγμή εκτέλεσης των εργασιών και άρα και την χρήση των εκάστοτε συντελεστών υπολογισμού των αναθεωρήσεων?

5) Πότε θα εκδοθεί η Βεβαίωση Περαίωσης του έργου καθόσον αυτή βάση του Ν.4412/2016 πρέπει να εκδοθεί μέσα σε συγκεκριμένη χρονική στιγμή από την ολοκληρωθεί των εργασιών? Αν ο ανάδοχος έχει κάνει χρήση της παραπάνω διάταξης τότε εφόσον αυτή η παράταση όπως αναφέρεται «δεν προσμετράται στον συμβατικό χρόνο και δεν αποτελεί παράταση της συμβατικής διάρκειας εκτέλεσης του έργου» τότε καθίσταται αδύνατη η έκδοση ορθής – νόμιμης βάση του Ν.4412/2016 Βεβαίωσης Περαίωσης ? Ευχαριστώ

**Απάντηση:**

Σύμφωνα με το Άρθρο 153 του Ν.4938/2022 («Επείγουσες ρυθμίσεις για την εκτέλεση συμβάσεων δημοσίων έργων»):

*1. α. Κατ’ εξαίρεση υφιστάμενων διατάξεων, για όσο διάστημα εξακολουθεί να υφίσταται η ενεργειακή κρίση, και πάντως για διάστημα που δεν μπορεί να υπερβαίνει τους έξι (6) μήνες από την έναρξη ισχύος του παρόντος, κάθε οικονομικός φορέας στον οποίο έχει ανατεθεί η εκτέλεση δημόσιας σύμβασης έργου* ***δύναται να υποβάλλει δήλωση επιμήκυνσης του χρονοδιαγράμματος της εκτέλεσης της σύμβασης, η οποία από της υποβολής της καθίσταται δεσμευτική για την αναθέτουσα αρχή.*** *Στη δήλωση του πρώτου εδαφίου καθορίζεται ο χρόνος της επιμήκυνσης. Εφόσον δεν εξαντλείται άπαξ το διάστημα των έξι (6) μηνών, είναι δυνατή η υποβολή νέας δήλωσης.* ***Η χρονική διάρκεια της παράτασης για την εκτέλεση των εργασιών, σύμφωνα με το πρώτο εδάφιο, δεν προσμετράται στον συμβατικό χρόνο και δεν αποτελεί παράταση της συμβατικής διάρκειας εκτέλεσης του έργου.***

*β. Με απόφαση του αρμόδιου οργάνου, είναι δυνατή η παράταση της ημερομηνίας υποβολής αιτήσεων συμμετοχής ή προσφορών στις περιπτώσεις που έχει ήδη δημοσιευθεί προκήρυξη κατά την έναρξη ισχύος του παρόντος.*

**Αρμόδιο Όργανο**

Η αιτούμενη χρονική διάταξη της παράτασης για την εκτέλεση των εργασιών εγκρίνεται με απόφαση του αρμόδιου οργάνου του Δήμου, ήτοι της Οικονομικής Επιτροπής του Δήμου. (Δεδομένης της διάταξης της παρ. (ζ’) Άρθ. 72 Ν. 3852/2010, σύμφωνα με την οποία, η Οικονομική Επιτροπή *ασκεί καθήκοντα αναθέτουσας αρχής για τις συμβάσεις έργου, μελετών, υπηρεσιών και προμηθειών, ανεξαρτήτως προϋπολογισμού, πλην των περιπτώσεων απευθείας ανάθεσης που υπάγονται στην αρμοδιότητα του δημάρχου και των περιπτώσεων του άρθρου 44 του ν. 4412/2016 (Α΄ 147), και αποφασίζει για την έγκριση και παραλαβή των πάσης φύσεως μελετών του δήμου, σύμφωνα με το άρθρο 189 του ν. 4412/2016).*

**Τροποποίηση Χρονοδιαγράμματος**

Η αιτούμενη παράταση εφόσον μεταθέτει την χρονική στιγμή εκτέλεσης εργασιών τροποποιεί το χρονοδιάγραμμα (δεδομένης της πρόβλεψης του δ΄εδαφίου της παρ. 2 Άρθρου 145 («Χρονοδιάγραμμα κατασκευής - Πειθαρχικό αδίκημα»), όπου *«Αναπροσαρμογές του χρονοδιαγράμματος εγκρίνονται, όταν μεταβληθούν οι προθεσμίες, το αντικείμενο ή οι ποσότητες των εργασιών».*

**Υπολογισμός των αναθεωρήσεων**

Όπως ορθώς επισημαίνετε, εφόσον τροποποιούν το χρονοδιάγραμμα επηρεάζουν την χρονική στιγμή εκτέλεσης των εργασιών και άρα και την χρήση των εκάστοτε συντελεστών υπολογισμού των αναθεωρήσεων

**Εφαρμοσιμότητα διατάξεων άρθρου 86 Ν. 4782/2021 σε εν εξελίξει εργολαβίες**

Σύμφωνα με το Άρθρο 21 Ν. 4903/2022 (Παραλαβή έργων όπου αναφέρεται ότι οι διατάξεις του άρθρου 86 Ν. 4782/2021 για την παραλαβή των έργων σε ένα στάδιο (ενιαία ποσοτική και ποιοτική παραλαβή) εφαρμόζονται στις περιπτώσεις που κατά την έναρξη εφαρμογής του ως άνω άρθρου δεν έχει ακόμη εκδοθεί βεβαίωση περάτωσης εργασιών) : Εάν κατά την έναρξη εφαρμογής του άρθρου 86 έχει ήδη εκδοθεί βεβαίωση περάτωσης εργασιών για τμήμα ή για το σύνολο του έργου με τις προϊσχύσασες διατάξεις του άρθρου 168 του ν. 4412/2016, τότε ακολουθείται η διαδικασία προσωρινής και οριστικής παραλαβής κατά τα άρθρα 170 και 172 του ν. 4412/2016 (Α΄ 147) όπως ίσχυαν μέχρι την 1η.9.2021